A Tanács 96/21/EK irányelve

(1996. március 29.)

a bizonyos élelmiszerek címkézésén a 79/112/EGK tanácsi irányelvben előírt adatoktól eltérő adatok kötelező feltüntetéséről szóló 94/54/EK bizottsági irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 1978. december 18-i 79/112/EGK tanácsi irányelvre [1], és különösen annak 4. cikke (2) bekezdésére,

tekintettel az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelvre, és különösen annak 6. cikkére [2],

tekintettel a Bizottság javaslatára,

mivel a bizonyos élelmiszerek címkézésén a 79/112/EGK tanácsi irányelvben előírt adatoktól eltérő adatok kötelező feltüntetéséről szóló, 1994. november 18-i 94/54/EK bizottsági irányelv [3] tartalmazza azoknak az élelmiszereknek a jegyzékét, amelyek esetében a címkézésnek egy vagy több kiegészítő adatot kell tartalmaznia;

mivel ezen irányelvnek az említett melléklet édesítőszereket tartalmazó élelmiszerekkel való kiegészítése a célja;

mivel tekintettel a javasolt fellépés hatókörére és hatásaira, az ezen irányelvben bevezetett közösségi intézkedések nemcsak szükségesek, de nélkülözhetetlenek is a megállapított célkitűzések megvalósításához; mivel a célkitűzéseket a tagállamok egyedi fellépéssel nem tudják megvalósítani; mivel, ezen felül, a 94/35/EK irányelv már előírja az ilyen célkitűzések közösségi szintű megvalósítását;

mivel a fogyasztók megfelelő tájékoztatásának biztosítása céljából az édesítőszereket tartalmazó élelmiszerek címkézésén erről részletes adatokat kell feltüntetni;

mivel ezen felül az édesítőszerek bizonyos kategóriáit tartalmazó élelmiszerek címkézésén figyelmeztetést kell elhelyezni;

mivel a 79/112/EGK irányelv 17. cikkében és a 94/35/EK irányelv 7. cikkében megállapított eljárásnak megfelelően ezen irányelv tervezetét benyújtották az Élelmiszerügyi Állandó Bizottsághoz; mivel az utóbbi képtelen volt véleményt adni; mivel ugyanannak az eljárásnak megfelelően a Bizottság egy javaslatot nyújtott be a Tanácsnak az elfogadandó intézkedésekről,

ELFOGADTA EZT AZ IRÁNYELVET:

1. cikk

A 94/54/EK irányelv melléklete a következő szöveggel egészül ki:

"Élelmiszer típusa vagy kategóriája | Adatok |

A 94/35/EK irányelv által engedélyezett édesítőszert vagy édesítőszereket tartalmazó élelmiszerek | "édesítőszerrel (édesítőszerekkel)"Ez az adat kíséri a 79/112/EGK irányelv 5. cikke szerinti árumrgnevezést |

Mind hozzáadott cukrot vagy cukrokat, mind a 94/35/EK irányelv által engedélyezett édesítőszert vagy édesítőszereket tartalmazó élelmiszerek | "cukorral (cukrokkal) és édesítőszerrel (édesítőszerekkel)"Ez az adat kíséri a 79/112/EGK irányelv 5. cikke szerinti árumegnevezést |

Aszpartámot tartalmazó élelmiszerek | "fenil-alanin forrást tartalmaz" |

Több mint 10 % hozzáadott poliolt tartalmazó élelmiszerek | "túlzott fogyasztása hashajtó hatású lehet" |

2. cikk

A tagállamok adott esetben 1996. július 1. előtt módosítják törvényi, rendeleti és közigazgatási rendelkezéseiket abból a célból, hogy:

- legkésőbb 1996. július 1-jére engedélyezzék az ezen irányelvnek megfelelő termékek forgalmazását;

- legkésőbb 1997. július 1-jére megtiltsák az ezen irányelvnek nem megfelelő termékek forgalmazását. Azonban a szóban forgó időpont előtt forgalomba hozott vagy felcímkézett termékeket, amelyek nem felelnek meg ezen irányelvnek, a készletek kimerüléséig forgalmazni lehet.

A tagállamok erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1996. március 29-én.

a Tanács részéről

az elnök

T. Treu

[1] HL L 33., 1979.2.8., 1. o. A legutóbb a 93/102/EK irányelvvel (HL L 291., 1993.11.25., 14. o.) módosított irányelv.

[2] HL L 237., 1994.9.10., 3. o.

[3] HL L 300., 1994.11.23., 14. o.

--------------------------------------------------